Diari Oficial de la Generalitat Valenciana


Sumari del DOGV 2221, del 07-03-1994 (1994/830761)

ORDRE de 24 de gener de 1994, de la Conselleria de Sanitat i Consum, per la qual dicta normes per a la concessió de subvencions a federacions i associacions de Consumidors i usuaris de la Comunitat Valenciana per a l'exercici 1994.
---------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/01/24/(5)/dof/vci/html**

### Dades del document

Número de DOGV
:   2221

Data del DOGV
:   07-03-1994

Secció del DOGV
:   DISPOSICIONS GENERALS

Número del document
:   1994/830761


Data del document
:   24-01-1994

Organisme emissor
:   Conselleria de Sanitat i Consum

Tipus de document
:   Ordre

ORDRE de 24 de gener de 1994, de la Conselleria de Sanitat i Consum, per la qual dicta normes per a la concessió de subvencions a federacions i associacions de consumidors i usuaris de la Comunitat Valenciana per a l'exercici 1994. [94/1381]  
Els drets d'audiència en consulta, participació i representació dels interessos del consumidor, considerats per la nostra legislació com a drets bàsics, s'exerceixen a través de les associacions de consumidors i de les seues agrupacions o federacions.  
L'objecte associatiu d'aquestes el constitueix la defensa dels interessos col·lectius o individuals dels consumidors o el desenvolupament dels drets que se'ls reconeixen.  
Per a dur a terme aquesta tasca cal que disposen de mitjans suficients que garantisquen la seua continuïtat i impulsen el seu desenvolupament.  
Per tot això, i segons el que disposa l'article 28 f) de la Llei de la Generalitat Valenciana 2/1987, de 9 d'abril, d'Estatut de Consumidors i Usuaris de la Comunitat Valenciana  
ORDENE:   
Article primer  
Les federacions i associacions de consumidors i usuaris radicades a la Comunitat Valenciana que estiguen inscrites en el Registre Públic d'Associacions de Consumidors i Usuaris de la Comunitat Valenciana, podran sol·licitar subvencions per a finançar les despeses derivades de la seua actuació en defensa i suport dels consumidors durant l'exercici 1994, en els termes que estableix aquesta ordre.  
Article segon  
Les subvencions seran destinades a finançar despeses esmentades entre els següents conceptes, i segons els percentatges que s'hi indiquen:  
1. En despeses corrents  
1.1 Despeses de manteniment de l'entitat.  
1.2 Despeses per celebració d'actes estatutaris, com assemblees, juntes, etc.  
1.3 Funcionament de gabinets d'informació al consumidor, sempre que complesquen aquestes condicions:  
a) Disposar d'un local obert al públic durant almenys quatre hores diàries en jornada laboral.  
b) Disposar de personal tècnic adequat, que tinga contracte laboral regular i estiga donat d'alta en la Seguretat Social, o siga professional autònom.  
1.4 Funcionament de gabinets jurídics d'assessorament als consumidors i usuaris, els quals hauran de complir els requisits següents:  
a) L'assessorament jurídic haurà de ser prestat per professionals en la matèria.  
b) En cap cas seran subvencionades les despeses per serveis prestats simultàniament per més d'un professional, en cada entitat.  
1.5 Realització de programes específics d'actuació sobre algun dels punts següents:  
a) Campanyes d'informació i orientació sobre els drets dels consumidors i usuaris, realitzades a través dels mitjans de comunicació (premsa, programes periòdics de ràdio i televisió, tanques publicitàries, etc.).  
b) Activitats, jornades, seminaris, etc., relacionats amb la formació i educació dels consumidors, organitzats per la federació o associació.  
Independentment de les activitats de formació pròpies de cada entitat, les federacions, atés el seu caràcter d'aglutinar associacions, podran sol·licitar la realització d'activitats formatives en col·laboració amb la Direcció General de Consum, de les que s'esmenten en l'annex III, i amb les condicions que s'hi estableixen.  
c) Campanyes per a promoure l'associacionisme dels consumidors i usuaris i també l'expansió i la consolidació de les associacions.  
d) Programes que desenvolupen projectes dirigits a potenciar la representativitat i la participació de les associacions en els òrgans que preveuen les lleis.  
1.6 Assistència dels responsables d'atenció al públic en les federacions o associacions a cursos de formació en matèria de consum.  
1.7 Participació de membres de les federacions o associacions com a àrbitres en procediments desplegats per les juntes arbitrals de consum. Cada intervenció serà subvencionada amb 3.500 pessetes.  
De l'import total de la subvenció concedida per a les despeses corrents esmentades, podrà destinar-se un màxim del 20% a finançar despeses de manteniment, que no podran superar en cap cas l'import de 600.000 pessetes anuals, i un màxim del 10% a finançar despeses ocasionades per la celebració d'actes estatutaris.  
2. En despeses d'inversió  
2.1 Adquisició de material inventariable.  
2.2 Obres als locals de les federacions i associacions.  
L'import de la subvenció concedida per a despeses d'inversió (material inventariable i obres) es destinarà totalment a aquesta finalitat. S'estableix com a restricció addicional el fet que sols es pagarà el 80% de les despeses efectivament realitzades i justificades.  
L'import de les subvencions concedides mai no podrà ser d'una quantia tal que, aïlladament o junt amb altres subvencions o ajudes d'altres administracions públiques o d'altres ens públics o privats, supere el preu de l'activitat que desenvolupe el beneficiari.  
Article tercer  
Les federacions i associacions de consumidors i usuaris interessades podran adreçar les seues peticions a la Direcció General de Consum. Hauran de presentar al registre de la Conselleria de Sanitat i Consum, c/ Dr. Rodríguez Fornos, núm. 4, 46953 València, o segons les formes previstes en l'article 38.4 de la Llei de Règim Jurídic de les Administracions Públiques i del Procediment Administratiu Comú, la següent documentació:  
1. Sol·licitud de subvenció signada pel president de l'entitat, segons el model de l'annex I.  
2. Programa detallat de les activitats que realitzarà la federació o associació el 1994.  
3. Pressupost detallat de despeses per al 1994, segons els models de l'annex I.  
4. Pressupost detallat d'ingressos per al 1994. Caldrà incloure-hi l'obtenció de subvencions o ajudes per a la mateixa finalitat, procedents d'administracions o ens públics o privats.  
5. Quan sol·liciten subvenció per a obres, hauran d'incloure-hi, a més, un programa d'actuació que garantisca l'execució de les obres en l'exercici per al qual es concedeix la subvenció.  
6. Memòria detallada de les activitats realitzades durant 1992.  
7. Balanç econòmic de despeses i ingressos de l'any 1991.  
8. Certificat de la secretaria de la federació o associació, amb el vist-i-plau de la presidència, que acredite l'acord de l'assemblea, o de l'òrgan competent segons els seus estatuts, pel qual s'aproven el programa i el pressupost presentats.  
9. Certificat de la secretaria de la federació o associació, amb el vist-i-plau de la presidència, que acredite el nombre de socis al 31 de desembre de 1993, l'import de la quota anual per soci, i els ingressos reals per aquest concepte durant 1993.  
10. Si escau, certificat de la secretaria de la federació o associació amb el vist-i-plau de la presidència, que acredite el compliment dels requisits exigits en l'article segon, apartats 1.3 i 1.4, d'aquesta ordre per al funcionament dels gabinets d'informació i jurídic, respectivament.  
11. Segons estableix l'article 47.7 del text articulat de la Llei d'Hisenda Pública de la Generalitat Valenciana, els beneficiaris de la subvenció hauran d'acreditar abans del cobrament, i en la forma que determina l'Ordre de 7 de gener de 1991 de la Conselleria d'Economia i Hisenda (DOGV núm. 1477, de 05.02.91), que es troben al corrent de les seues obligacions tributàries i davant la Seguretat Social.  
Article quart  
El termini de presentació de les sol·licituds regulades per aquesta ordre serà d'un mes comptador des de l'endemà de la seua publicació en el Diari Oficial de la Generalitat Valenciana.  
Article cinqué  
La concessió de les subvencions es farà segons els següents criteris:  
1. Qualitat i transcendència del programa que desenvoluparà la federació o associació sol·licitant.  
2. Que estiga integrada en un federació d'associacions de consumidors l'àmbit territorial de la qual siga la Comunitat Valenciana.  
3. El grau d'implantació territorial, segons el nombre d'afiliats i la seua distribució per províncies, comarques i localitats de la Comunitat Valenciana. En el cas de les federacions, la valoració es farà segons el nombre i la distribució territorial de les associacions que les integren.  
4. El grau d'autofinançament de la federació o associació.  
5. Valoració dels programes desenvolupats durant l'exercici anterior, si s'escau.  
Article sisé  
El conseller de Sanitat i Consum, a proposta de la directora general de Consum, dictarà les resolucions per les quals concedirà les subvencions a càrrec dels pressupostos de la Generalitat Valenciana, secció 10, servei 03, programa 443.10, línia 126, per un import màxim de 04.294.949 de pessetes per a despeses corrents, i línia 129, per un import màxim de 5.000.000 de pessetes, per a despeses d'inversió. En aquestes resolucions es fixaran les quanties concedides a cada federació o associació.  
Qualsevol alteració de les subvencions tingudes en compte per a la concessió de la subvenció, i en tot cas l'obtenció concurrent de subvencions o ajudes d'altres administracions públiques o d'altres ens públics o privats, podrà produir la modificació de la resolució de concessió.  
Article seté  
1. El pagament de les subvencions per a transferències corrents (despeses corrents) es farà segons les normes que estableix la Llei de Pressupostos de la Generalitat Valenciana per a 1994, que són les següents:  
a) En el moment de la concessió de la subvenció, es lliurarà el 40% de la quantitat assignada.  
b) Després de justificat el 40% lliurat a què fa referència l'article anterior, mitjançant la presentació i la comprovació de la documentació que justifique l'aplicació efectiva i correcta de la quantitat lliurada a l'actuació que és objecte de la subvenció, es pagarà fins a un 20% de la subvenció. La resta del pagament es farà efectiu després que l'entitat justifique el compliment del que s'havia convingut.  
2. Les subvencions per a transferències de capital (despeses d'inversió) es pagaran segons el que estableix la Llei de Pressupostos de la Generalitat per a 1994:  
a) En el moment de la concessió de la subvenció, es lliurarà el 15% de la quantitat assignada.  
b) Quan s'haja justificat el 15% anticipat, la resta de la subvenció es pagarà quan l'entitat justifique el compliment del que s'havia convingut.  
Article vuité  
S'estableixen les següents normes específiques per a la justificació d'aquestes subvencions:  
1. Les factures o els justificants presentats han de ser originals i amb data anterior al 31 de desembre de 1994. Caldrà que hi conste expressament que el seu pagament ja s'ha fet, i també el vist-i-plau de la presidència de la federació o associació.  
2. Les factures hauran de contenir totes les dades formals que exigeix per al seu lliurament l'article tercer del Reial Decret 2.402/1985, de 18 de desembre (BOE núm. 312, de 30.12.85).  
3. Els justificants corresponents al personal fix s'hauran de presentar en nòmines adaptades al model oficial, amb els justificants de cotització a la Seguretat Social.  
4. Els justificants corresponents a col·laboracions puntuals constaran en rebuts on consten les dades del perceptor, el seu NIF, el concepte pel qual se li paga, i la retenció corresponent del IRPF, i també les dades de la federació o associació, segons l'annex II.  
5. No s'admetran justificacions de despeses per atencions socials.  
6. Els viatges es justificaran amb el bitllet corresponent si es fan en línies regulars. Quan es facen en vehicle particular, caldrà indicar-ne la marca, el model i la matrícula, les dades personals dels qui l'usen, el lloc del viatge i la distància en quilòmetres. Es valorarà a 23 pessetes el quilòmetre. Sempre cal presentar un informe motivat i adjuntar còpia de la convocatòria, el programa, etc., que corresponga, segons el model que figura en l'annex II.  
7. Quan es justifiquen activitats que generen despeses d'hostalatge o restauració, caldrà adjuntar les factures corresponents. L'import màxim que se subvencionarà per persona i dia serà de 8.000 pessetes per ambdós conceptes. Sempre ha de presentar-se un informe motivat sobre el motiu i adjuntar una còpia de la convocatòria, el programa, etc. que corresponga.  
8. En el cas de despeses per assistència d'àrbitres de les federacions i associacions a procediments de les juntes arbitrals de consum, es justificaran mitjançant la presentació de certificats lliurats pel secretari de la junta arbitral corresponent, el qual els remetrà directament a la Direcció General de Consum.  
9. Les federacions i associacions a les quals s'haja concedit subvenció hauran de justificar les seues despeses mitjançant factures i justificants emesos al seu nom. No servirà com a justificant un document lliurat a una entitat diferent.  
10. El lliurament de justificants es farà al llarg de l'exercici 1994, segons es produïsquen les despeses, i en tot cas abans de l'acabament d'aquest exercici econòmic.  
Article nové  
Segons estableix l'article 47.9 del text refós de la Llei d'Hisenda Pública de la Generalitat Valenciana (DOGV núm. 1588, 17.07.91), serà procedents el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:  
1. Incompliment de l'obligació de justificació.  
2. Obtenció de la subvenció sense reunir-hi les condicions.  
3. Incompliment de la finalitat per a la qual fou concedida la subvenció.  
4. Incompliment de les condicions imposades als beneficiaris per causa de la concessió de la subvenció.  
Igualment, en el supòsit que les aportacions de les altres administracions o ens públics o privats superen el cost de l'activitat que es desenvolupe, quan la subvenció principal siga de la Generalitat Valenciana, caldrà retornar-hi l'excés obtingut.  
DisposiciÓ final  
Aquesta ordre vigeix des de l'endemà de ls seua publicació en el Diari Oficial de la Generalitat Valenciana.  
València, 24 de gener de 1994  
El conseller de Sanitat i Consum,  
JOAQUÍN COLOMER SALA  
ANNEX I  
Sol.licitud  
(Nom) ..., amb NIF ..., com a president/a i en representació d ..., que té el NIF ... i el domicili ......, inscrita al Registre Públic d'Associacions de Consumidors de la Comunitat Valenciana amb el núm. ...,  
EXPOSE  
D'acord amb el que disposa l'Ordre de la Conselleria de Sanitat i Consum de 24 de gener de 1994 (DOGV núm. ..., de ... 1994), per la qual es dicten les normes per a la concessió de subvencions a federacions i associacions de consumidors de la Comunitat Valenciana per a l'exercici 1994, considerant que complisc els requisits que s'hi exigeixen i adjuntant la documentació requerida,  
SOL·LICITE  
La concessió a aquesta entitat una subvenció per un import total d... pessetes, que es desglossa així:  
1. Per a despeses corrents:   
1.1 Per a despeses de cursos bàsics i aules de consum (sols federacions) ... pessetes  
1.2 Per a despeses de participació en juntes arbitrals de consum ... pessetes.  
1.3 Per a la resta de despeses corrents ... pessetes.  
2. Per a despeses d'inversió ... pessetes.   
I, demane que els ingressos es facen en el compte bancari que aquesta federació/associació té en l'entitat bancària ..., sucursal ..., amb el número ...  
..., ... d... de 1994  
(Segell de la federació o associació)  
Signatura del president.  
DIRECCIÓ GENERAL DE CONSUM  
C/ Dr. Rodríguez Fornos, 4. 46339 València  
Pressupost de despeses corrents per a 1994  
1.1 Pressupost per a despeses de cursos bàsics i aules de consum (sols federacions) ... PTA  
1.2 Pressupost per a despeses de participació en juntes arbitrals de consum ... PTA  
1.3 Pressupost per a la resta de despeses corrents:  
Manteniment ... pessetes  
(llum, aigua, telèfon, lloguer del local, etc.)  
Actes estatutaris ... pessetes  
(assemblees, juntes, etc.)  
Gabinet d'informació ... pessetes   
(nòmines del personal, minutes)  
Gabinet jurídic ... pessetes  
(nòmines del personal, minutes)  
Programes i activitats ... pessetes  
(campanyes d'informació, jornades, etc.)  
Assistència a cursos ... pessetes  
Total ... pessetes  
Pressupost de despeses d'inversió per a l'exercici 1994  
Mobiliari i material inventariable ... pessetes   
(detalleu-lo)  
Obres o reformes als locals ... pessetes  
(detalleu-lo i adjunteu el pressupost de l'empresa)  
Total ... pessetes  
ANNEX II  
Nota de despeses de viatge en mitjans propis  
(Nom) ..., amb NIF ... i domicili ..., com a (càrrec) ... de la Federació/Associació ..., ha viatjat des d... fins a ..., fent un trajecte d ... km, en el vehicle de marca ..., model ... i matrícula ...  
(especifiqueu el motiu del viatge i adjunteu el programa, la convocatòria, etc.)  
Liquidació:  
... km a 23 PTA/km: ... pessetes  
Total ... pesetes  
Data i signatura del preceptor  
ANNEX II  
Rebut per col·laboracions puntuals  
(Nom) ..., amb NIF ... i domicili ..., he rebut de la Federació/Associació ... la quantitat de (en lletra)... pessetes, com a honoraris per ... (detalleu, si és una ponència, el tema, el lloc i la data; si és una altra cosa, les dades suficients).  
Liquidació:  
Honoraris: ... pessetes  
Deducció del 15% del IRPF ... pessetes  
Líquid que caldrà percebre ... pessetes  
Data i signatura del perceptor  
ANNEX III  
1. A l'efecte del que preveu l'article segon, punt 5, apartat b), segon paràgraf, podran ser objecte de subvenció les següents activitats formatives:  
- Cursos bàsics de consum.  
- Aules de consum.  
2. La col·laboració de la Direcció General de Consum hi consistirà tant en el suport tècnic com en la subvenció econòmica de les activitats.  
La col·laboració econòmica serà com a màxim de 300.000 pessetes per a cada curs bàsic, i de 50.000 pessetes per a cada aula de consum.  
3. Per tal d'optimitzar els recursos disponibles i de desplegar la línia d'actuació de la Generalitat, l'organització i el desplegament d'aquestes activitats formatives caldrà que siguen d'acord amb el plec de característiques i requisits que la Direcció General de Consum lliurarà a les entitats interessades.  
4. Després d'acabades les activitats, caldrà presentar-ne una memòria que considere els següents apartats:  
- Títol de l'activitat.  
- Programa.  
- Lloc, horari i dates.  
- Llista dels ponents i de les matèries tractades.  
- Llista dels assistents, incloent-hi una anotació sobre si han superat l'avaluació o no.  
- Avaluació de l'activitat.  
- Dossier amb els materials lliurats en el curs.  
5. Les activitats de formació hauran de ser obertes als membres de qualsevol associació de consumidors inscrita en el Registre Públic d'Associacions de Consumidors i Usuaris de la Comunitat Valenciana.


Còpia Permalink ELI